Posted on 7th Oktober 2019
DIE “REGTE” DING
Hoe weet jy wat is die régte ding om te doen? In ‘n wêreld waar alles RELATIEF geword het: mý waarheid, jóú waarheid?
Hoe kies jy? Waarop maak jy staat? Intuïsie? “Gut” gevoelens? Besluite gebaseer op vorige ervarings? Wat sê die samelewing?
Ek besef net weer op hierdie vars nuwe Maandagoggend: my emosies kan my om die bos lei…dan voel ek sus en dan voel ek so. My vorige besluite was nie noodwendig die beste besluite nie…En die samelewing word tans ongelukkig met ‘n “anything goes”-uitkyk aan die slaap gesus…
Mag die Heilige Gees my hierdie week lei (en elke week wat kom!). Mag Hý my ware Noord wees. En mag ek werklik stil word…en na Sy stille fluisterstem lúíster. Sodat ek regtig kan weet wat die regte ding is om te doen.
Ek het die laaste week of wat gevoel ek ly bietjie aan “writer’s block”…
Daar was ‘n swetterjoel van emosies – opwinding, vreugdes en effense senuagtigheid – maar ek kon nét nie my gedagtes kreatief inryg en sinvol verwoord nie!
So, ‘n mens kan glo nie jou kreatiwiteit OP gebruik nie… En hoe méér kreatief jy is en jou passie uitleef, hoe meer GROEI dit…Maar my woorde hét min geword.
Ek word toe stil in Boetie se kamer (deesdae is dit my plek van stiltetyd hou, met Kleinboet in my arms)! En sjoe, ons Pappa-God is getrou – ek ervaar: my kreatiwiteit is ‘n uitvloeisel van my verhouding met Hom (die beste skrywer, skilder, pottebakker en algehele Skepper)…
Belê in ONS verhouding, en kreatiwiteit sal die vrug daarvan wees.
Volheid en glorie
My lewe, U storie
My begeertes, U drome
Geplant langs waterstrome
Word stil vir ‘n rukkie
Net dán kan dit uitkring
Trek uit my skoene
Bely met my mond
Dis Heilige grond